കാരുണ്യം കാത്തുനില്ക്കാതെ ഇഫ്റ മറിയം യാത്രയായി കുട്ടിയുടെ ചികിത്സയ്ക്ക് 10 ലക്ഷം രൂപ ആവശ്യമായി വന്നതിനെ തുടര്ന്ന് സാധാരണക്കാരായ ഈ കുടുംബത്തെ സഹായിക്കാന് ഒരു നാടൊന്നാകെ ഒന്നിച്ചവേളയിലായിരുന്നു ഇഫ്റ വിടപറഞ്ഞത്. മരട്:ബ്രെയിന് ട്യൂമര് ബാധിച്ച് ചികിത്സയിലായിരുന്ന ഇഫ്റ മറിയം യാത്രയായി. ചികിത്സ സഹായത്തിനായ ഒരു നാട് മുഴുവന് കൈകോര്ക്കുന്ന വേളയിലായിരുന്നു ഇഫ്റ വിടപറഞ്ഞത്. കുമ്ബളം നികര്ത്തില് സഫിറീന്റെയും, രഹനയുടെയും ഏക മകളാണ് ഇഫ്റ. നെട്ടൂര് ലേക്ക് ഷോര് ആശുപത്രിയില് ചികിത്സയിലിരിക്കെ ബുധനാഴ്ച്ച രാവിലെയായിരുന്നു മരണം സംഭവിക്കുന്നത്. കുട്ടിയുടെ ചികിത്സയ്ക്ക് 10 ലക്ഷം രൂപയായിരുന്നു ആവശ്യം. ഓട്ടോ തൊഴിലാളിയായ സഫീറിന് ദിവസ ചിലവ് തന്നെ നടത്തിക്കൊണ്ടുപോകാന് പറ്റാത്ത സാഹചര്യത്തില് ഗായക കൂട്ടായ്മ പാട്ടുകള് പാടിയും ജാതിമത അതിര്വരമ്ബുകളെല്ലാം മറന്ന് മഹാമൃത്യുഞ്ജയ ഹോമം നടത്തിയുമെല്ലാം കുരുന്നിന്റെ പുഞ്ചിരി നിലനിര്ത്താന് നാടൊന്നിച്ച് ചികിത്സാ ഫണ്ട് സ്വരൂപിച്ചിരുന്നു. നാട്ടുകാരും സുമനസ്സുകളും നിരവധി സാമൂഹ്യ, സാംസ്കാരിക, രാഷ്ട്രീയ സംഘടനകളും സോഷ്യല് മീഡിയ കൂട്ടായ്മകളും രംഗത്തെത്തിയതോടെയാണ് 10 ലക്ഷം എന്ന ലക്ഷ്യം കണ്ടത്. എന്നാല്, ചികിത്സ പൂര്ത്തിയാകാന് കാത്തിരിക്കാതെ ഇഫ്ര വിടപറയുകയായിരുന്നു. മൃതദേഹം ആശുപത്രിയില് നിന്നും മാതാവിന്റെ ഫോര്ട്ടുകൊച്ചിയിലെ വസതിയിലെത്തിച്ചു. ഖബറടക്കം നടത്തി.